15/03/2019 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
R. P. 2019/9035, do 13 de marzo, pola que se aproban as Bases da convocatoria do XIV Premio “Luís Ksado” de Creación Fotográfica

R. P. 2019/9035, do 13 de marzo, pola que se aproban as Bases da convocatoria do XIV Premio “Luís Ksado” de Creación Fotográfica XIV PREMIO “LUÍS KSADO” DE CREACIÓN FOTOGRÁFICA Tendo en conta a significación especial que, para a difusión das artes da imaxe e, especialmente da fotografía, posúe, dende hai tempo a nosa provincia e coa finalidade de contribuír á conservación da memoria de personaxes tan representativas neste campo como foi Hildelisa Preto Acuna, a Deputación da Coruña convoca o “XIV Premio “Luís Ksado” de Creación Fotográfica, de acordo coas seguintes: BASES Primeira Poderán participar todas as persoas maiores de idade, interesadas no campo da fotografía, que non fosen premiadas con este premio nos cinco anos anteriores e que presenten obras inéditas e non premiadas en ningún outro premio ou certame. Segunda Establécese un premio único dotado con 6.500 €, que poderá quedar deserto e ser concedido con carácter ex aequo. Neste caso, o seu importe repartirase proporcionalmente entre as persoas que resulten premiadas. Esta cantidade está suxeita ás retencións legais que lle sexan aplicables. A Deputación poderá publicar ou expoñer o/s traballo/s premiado/s, que quedará/n da súa propiedade; da mesma maneira e, despois do acordo coas persoas autoras, poderá publicar ou expoñer aqueles traballos non premiados que sexan considerados de calidade. Terceira As fotografías deberán compoñer unha serie de un mínimo de seis e un máximo de doce, en formato de 30 x 40 cm. As copias deberán entregarse sen tipo ningún de montaxe ou enmarcado, en color ou branco e negro e inscribiranse no campo do fotodocumentalismo, fotoperiodismo ou reportaxe en xeral. Non serán admitidas imaxes de montaxes, nin de manipulación dixital. Cada obra será presentada baixo o sistema de plica, polo que se enviará un sobre á parte, en cuxo exterior conste: XIV Premio Luís Ksado, de Creación Fotográfica, o título da obra ou o seu lema, así como o pseudónimo da persoa que sexa a autora da obra; no seu interior será incluída a documentación seguinte: – Copia do documento de identidade. – O enderezo, un teléfono de contacto, un correo electrónico. – Un breve currículo. – Unha declaración de que a obra é inédita e que non foi premiada, até a data de presentación, en ningún outro certame ou premio. – Un escrito no que declare que ten a propiedade intelectual das imaxes presentadas. – Declaración de consentimento expreso para o tratamento dos datos persoais que constan na solicitude para a participación no XIV Premio “Luís Ksado” de Creación Fotográfica, de conformidade co establecido na Lei Orgánica 3/2018, do 5 de decembro, de Protección de Datos Persoais e garantía dos dereitos dixitais. As fotografías deberán levar no dorso o título da serie, ou un lema, e o número de orde que teña cada unha delas dentro da serie. Cuarta O prazo de presentación de orixinais comezará o día seguinte ao de publicación desta convocatoria no Boletín Oficial da Provincia e rematará o día 15 de maio de 2019. As obras enviaranse á Deputación da Coruña, Avda. Porto da Coruña, 2, 15003 A Coruña, indicando no sobre XIV Premio “Luís Ksado” de Creación Fotográfica. Quinta O xurado estará presidido pola persoa que ocupe a Presidencia da Deputación ou persoa en quen delegar e formarán parte del cinco persoas de recoñecido prestixio no ámbito da fotografía, nomeadas por ela. As funcións de secretaría exerceraas o secretario da Corporación, ou a funcionaria ou funcionario en quen delegar. A composición do xurado darase a coñecer, con anterioridade á súa reunión, no taboleiro e na páxina web da Deputación (www.dacoruna. gal), co fin de que se poidan interpor, se é o caso, os recursos legais pertinentes. Sexta As persoas participantes terán a obriga de comunicarlle á Deputación a concesión de calquera premio que obteña a obra presentada, no momento en que esta situación se produza, o que dará lugar á súa exclusión do concurso. O xurado actuará en pleno, en sesión a ser posible única, sendo necesaria a asistencia da maioría simple dos seus membros. Para os efectos da validez da súa constitución aplicarase o disposto no art.17 da Lei 40/2015, do 1 de outubro, de réxime xurídico do sector público. As deliberacións serán secretas e delas redactarase a acta correspondente. O xurado presentará a súa proposta á Presidencia da Deputación, que é o órgano competente para conceder o premio. A decisión do xurado terá lugar no terceiro trimestre de 2019 e será dada a coñecer a través do taboleiro de anuncios e na páxina web da Deputación: www.dacoruna. gal. O xurado poderá realizar unha selección entre as obras non premiadas, para a súa inclusión nunha exposición, que será itinerada por municipios da provincia; para esta exposición será editado o correspondente catálogo, do que se entregarán cinco exemplares a cada unha das persoas autoras presentes na exposición. Neste caso, as persoas que resulten seleccionadas recibirán (cada unha delas) unha cantidade única de 300 €, en concepto de indemnización pola cesión temporal das coleccións. Sétima As obras non premiadas serán devoltas ás/os autoras/es, despois da decisión do premio. Para estes efectos ao día seguinte ao da publicación da decisión do xurado abriranse todas as plicas e devolveranse as coleccións non seleccionadas. Oitava A participación nesta convocatoria supón, tanto a total aceptación destas bases, como a autorización á Deputación para a inclusión das obras seleccionadas no catálogo da exposición. Novena Os datos subministrados teñen a finalidade de poder tramitar esta convocatoria e están protexidos pola Lei Orgánica 3/2018, do 5 de decembro, de Protección de Datos Persoais e garantía dos dereitos dixitais O responsable do tratamento dos datos é a Deputación Provincial da Coruña, e o encargado será a empresa contratada pola Deputación Provincial para coordinar o premio, no caso de se contratar. A lexitimación para o tratamento dos datos persoais contidos nesta solicitude é o consentimento que o asinante outorga á Deputación Provincial coa súa firma. No caso de que sexa denegado o consentimento para o tratamento dos datos persoais, non poderá presentarse ao premio por imposibilidade de tramitación da solicitude. O destinatario dos datos é a Deputación Provincial que non cederá datos a terceiros, salvo obriga legal. Os datos facilitados conservaranse ata a finalización da tramitación da convocatoria. As persoas que participen na convocatoria teñen os dereitos a acceder, rectificar ou suprimir datos erróneos, solicitar a limitación do tratamento dos seus datos así como opoñerse ou retirar o consentimento e solicitar a portabilidade dos mesmos en calquera momento. Estes dereitos poderán exercerse perante as oficinas centrais da Deputación sitas na Avda. Porto da Coruña, 2, 15003 A Coruña, ou ben a través de medios electrónicos, dirixindo un correo ao enderezo delegadodeprotecciondedatos@dacoruna. gal. Pode consultar a política de privacidade da Deputación na dirección //www.dacoruna. gal/avisos/politica-privacidade. A Coruña, 13 de marzo de 2019. O presidente, O secretario, Valentín González Formoso José Luis Almau Supervía